Tallinna Pauluse kirik

Uue luteri kiriku jaoks Tallinnas hakati ajama asja 1899. aastal ning samal aastal saadi ka krunt Juhkentali tänava lõppu (praegusele Odra tänavale bussijaama vastu). Krunt oli tollases äärelinnas.

Juba 1900. aastal taotleti uus krunt praeguse Liivalaia tänava ja Pärnu maantee ristumiskohale (praeguse Tallinna Polütehnikumi hoone kohale).

Pauluse kogudus registreeriti 25. septembril 1905. aastal, 26. veebruaril 1906 sai kogudus nõu- ja volikogu. Need leidsid, et taas ollakse kesklinnast kaugel.

Kuna linna südames Pauluse kogudusele enam krunti ei eraldatud, siis 1906. aastal taotleti ettenägelikult krunti politsei juurviljaaedade alalt, millest pidi tulevikus arenema Tallinna uus keskus. Suvel 1906 taheti lisaks kirikule ehitada kogudusele ka kool ja kogudusemaja ning sügisel telliti soome arhitektilt Armas Lindgrenilt kiriku projekt. Arvatavasti oli kirik kavandatud krundile tänase Kreutzwaldi ja Kunderi tänava nurgale, ehkki kogudusel polnud seal veel krunti.

1917. aastal, kuid algsest projektist oli möödas kümme aastat ja kirik oli ikka veel ehitamata (sel kohal polnud kogudusel ikka veel kruntigi), siis mõeldi juba uue projekti tellimisele.

1926. aastal saadi endale lõplikult krunt. 1931. aastal kinnitati (pärast mitmeid variante) sellele krundile arhitekt Edgar Johan Kuusiku tehtud projekt, samal aastal rajatigi kiriku vundament ning kogudusemaja, kuid siis sai kogudusel taas raha otsa. Karin Hallas-Murula väite järgi on projekti tegelik autor Soome arhitekt Yrjö Vaskinen, kelle sarnase projekti järgi valmis 1932. aastal Tamperes Viinikka kirik.

Pidulikult pandi kirikule nurgakivi 26. juunil 1938, rahastamise hõlbustamiseks oli sellele taotletud Vabaduskiriku nime.

## Edasine lugu
1945. aastal suleti Pauluse kogudus. ENSV Ministrite Nõukogu juures tegutsev usuasjade nõukogu lubas juutidel avada oma palvetuba poolelijäänud Pauluse kiriku ruumes.

Kui Pauluse koguduse hooneid hakati 1967. aastal lammutama Kungla hotelli ehitamise pärast, kolis juudi palvemaja Kitsekülla.

1970. aastal valmis Pauluse koguduse hoonete kohal Kungla hotell, mis omakorda lammutati 2013. aastal. Praegu on sellel asukohal hotell Hilton Tallinn Park.

## Vaata ka

## Viited

## Kirjandus
*"Pauluse kogudus saab krundi". Postimees nr 299, 3. november 1926. Lk 2
*Karin Hallas. "Pauluse kiriku lugu". Sirp nr 28, 24. juuli 1998. Lk 15
*Jaak Juske. "Jaak Juskega kadunud Eestit avastamas: lugu Tallinna Pauluse kirikust ja selle asemele kerkinud hotellist". forte.delfi.ee, 21. jaanuar 2018

## Välislingid
*"Pauluse kirik Tallinnas, projekti perspektiivvaated, põhiplaan ja lõige (reprod). Arhitekt Edgar Kuusik". 1931. Eesti Arhitektuurimuuseum, EAM Fk 1341
*Ott Puuraid. "	Tallinna Tehnikumi diplomitöö makett. Pauluse kirik Tallinnas Politseipargis. Arh. Ott Puuraid". 1933. Eesti Arhitektuurimuuseum, EAM 10898 Ar 28.4.2
*"Lomonossovi (Gonsiori) tänav". Foto: Hans Roland Võrk, 1966. Eesti Rahvusarhiivi Filmiarhiiv, EFA.570.0.402289. Pauluse kirik on pildil vasakul ühekorruseline paehoone.
*"Vaade linnale Lomonossovi (Gonsiori) tänava piirkonnas". Foto: Hans Roland Võrk, 1966. Eesti Rahvusarhiivi Filmiarhiiv, EFA.570.0.402374. Pauluse kirik on pildil paremal ühekorruseline paehoone.
*"Fr. R. Kreutzwaldi street". urbem.ee, vaadatud 6. oktoobril 2025. Pauluse kirik on pildil vasakul ühekorruseline paehoone.